Eerste pikkewyne vrygelaat ná oliestortings in Algoabaai | News24
Eerste pikkewyne vrygelaat ná oliestortings in Algoabaai
Wanda Marais, dierebestuurder van Samrec in Port Elizabeth. foto: werner hills
DIE eerste groot groep van Algoabaai se oliebesmeerde pikkewyne gaan môre huis toe.
Fayroush ­Ludick, 'n Oos-Kaapse streekwoordvoerder van Sanparke, het bevestig dat hulle in samewerking met die Nasionale Seereddingsinstituut (NSRI) sowat 50 pikkewyne op Bird-eiland sal vrylaat.
Bird-eiland, sowat 70 km van die Coega-hawe af, die nabygeleë St. Croix-eiland en die kleiner Jaheel- en Brenton-eiland het die grootste brilpikkewynbevolking in Suid-Afrika. Meer as 150 pikkewyne op die eilande is met olie besmeer, vermoedelik in twee afsonderlike oliestortings bykans 'n maand gelede.
Sanparke het dit vroeër as 'n omgewingsramp bestempel toe meer as 50 besmeerde pikkewyne gevind is. Sanparke en die NSRI het verwoed gewerk om dié voëls van die eilande te red.
Die voëls is onderskeidelik na die Suider-Afrikaanse Stigting vir die Beskerming van Kusvoëls (Sankub) en die Suid-Afrikaanse Mariene Rehabilitasie-en-opvoedingsentrum (Samrec) geneem vir rehabilitasie.
Volgens Ludick kom die pikkewyne wat Woensdag teruggeneem word almal van Sankub.
Juanita Raath, Sankub-rehabilitasie- koördineerder, sê 'n groot groep van hul oorspronklike 93 oliebesmeerde pikkewyne is gesond en gereed om vrygelaat te word.
Wanda Marais, Samrec se dierebestuurder, sê die pikkewyne wat hulle versorg, sal minstens nog 'n week van rehabilitasie nodig hê.